**Likumprojekta**

**“Grozījumi Standartizācijas likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| **Mērķis, risinājums un projekta spēkā stāšanās laiks (500 zīmes bez atstarpēm)** | Tiesību akta projekts paredz nacionālajā standartizācijas sistēmā ieviest izmaiņas, lai novērstu identificētas standartizācijas sistēmas problēmas – tiks pilnveidota nacionālās standartizācijas institūcijas darbība un ieviesta standartizācijas pieprasījumu sistēma, kas noteiks centralizētu modeli standartu izstrādei un tulkošanai nacionālajā līmenī, kā arī tiks precizēti esošā Standartizācijas likumā lietotie termini |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts “Grozījumi Standartizācijas likumā” (turpmāk – likumprojekts) ir izstrādāts pamatojoties uz Ministru kabineta 2016.gada 21.septembra rīkojuma Nr.534 “Par konceptuālo ziņojumu “Par Latvijas nacionālās standartizācijas sistēmas pilnveidošanu”” 2.punktu - Ekonomikas ministrijai izstrādāt un ekonomikas ministram līdz 2019.gada 1.septembrim iesniegt noteiktā kārtībā Ministru kabinetā priekšlikumus par nepieciešamajiem grozījumiem normatīvajos aktos, lai īstenotu konceptuālajā ziņojumā ietverto risinājumu |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izvērtējot esošās Latvijas nacionālās standartizācijas sistēmas darbību, Ekonomikas ministrija ir rosinājusi veikt vairākas izmaiņas standartizācijas sistēmā, veidojot sabiedrībā vienotu izpratni par standartu izmantošanas veidiem konkrētu valsts politiku ieviešanā un īstenošanā. Ekonomikas ministrija 2016.gadā ir izstrādājusi konceptuālo ziņojumu “Par Latvijas nacionālās standartizācijas sistēmas pilnveidošanu” (turpmāk – Konceptuālais ziņojums), kas tika apstiprināts ar Ministru kabineta 2016.gada 21.septembra rīkojumu Nr.534 “Par konceptuālo ziņojumu “Par Latvijas nacionālās standartizācijas sistēmas pilnveidošanu””, kurā identificētas esošās nacionālās standartizācijas sistēmas problēmas, apskatīta citu valstu pieredze un piedāvāts Latvijas situācijai atbilstošākais risinājums.Konceptuālais ziņojumā secināts, ka Latvijas nacionālās standartizācijas sistēmas pilnveidošanas nolūkā ir nepieciešams atrisināt šādus būtiskus jautājumus:* Standartu būtība, vieta un loma tiesību sistēmā;
* Jaunās pieejas ieviešana nacionālajā līmenī;
* Standartizācijas pieprasījumu (mandātu) sistēmas ieviešana;
* Nacionālās standartizācijas institūcijas darbības reorganizācija.

Lai īstenotu iezīmētos jautājumus, būtu nepieciešams veikt šādus grozījumus Standartizācijas likumā:1. Definīciju precizēšana;
2. Jaunās pieejas ieviešana;
3. Standartu izmantošanas normatīvajos aktos veidu precizēšana;
4. Standartizācijas pieprasījumu (mandātu) sistēmas ieviešana un centralizētas standartu tulkošanas nodrošināšana;
5. Paredzēt risinājumu attiecībā uz nacionālās standartizācijas institūcijas noteikšanu;
6. Paredzēt līdzfinansējuma piešķiršanu nacionālās standartizācijas institūcijas darbības nodrošināšanai un deleģēt līdzfinansējuma piešķiršanas kārtības izstrādi Ministru kabinetam.

**Nacionālās standartizācijas institūcijas darbības reorganizācija**Standartizācijas institūcijas pēc būtības ir organizācijas, kuru mērķis nav peļņas gūšanas, bet gan ieinteresēto pušu interešu nodrošināšana. To primārā darbība ir saistīta ar standartu izstrādi – standartizāciju, kas nav uzskatāma par valsts pārvaldes uzdevumu. Standartizācijas darbības pēc definīcijas nav uzskatāmas par komercdarbību peļņas gūšanas nolūkā, bet gan ir darbība sabiedrības kopējo interešu sasniegšanai nozares pašregulācijas ceļā, kurai primārais mērķis ir sabiedrības interešu ievērošana, lai konsekventi sakārtotu attiecīgo jomu. Tomēr no dalības Eiropas savienībā izriet pienākums valstij nodrošināt, ka pastāv nacionālā infrastruktūra standartu izstrādei un starptautisko un reģionālo standartu iegādei, kas notiek caur nacionālajām standartizācijas institūcijām. Tādējādi no valsts puses ir veicināma standartizācijas attīstība sadarbībā ar dažādām ieinteresētajām pusēm. Ievērojot dominējošo praksi attiecībā uz nacionālo standartizācijas institūciju, kuras ir Eiropas standartizācijas institūciju biedri, juridisko statusu, secināms, ka 70% gadījumos nacionālās institūcijas tiek veidotas kā nevalstiskās organizācijas. Tādējādi radot iespēju jebkurai ieinteresētajai pusei iesaistīties nacionālās standartizācijas institūcijas darbā un lēmumu pieņemšanā.Turklāt būtiski ir uzsvērt, ka valstij, lai izpildītu starptautiskās un reģionālās saistības, ir jānodrošina platforma jeb standartizācijas sistēmas uzturēšana, kas ļauj ieinteresētajām pusēm veikt nepieciešamās standartizācijas aktivitātes, taču tās uzdevums nav pašu standartizācijas darbību veikšana. Valsts nepieciešamības gadījumā, var iesaistīties standartizācijas darbā kā viena no ieinteresētajām pusēm, bet uz vienlīdzīgiem un līdzvērtīgiem nosacījumiem, kā citas ieinteresētās puses.Ekonomikas ministrijas un Standartizācijas biroja 2016.gada 14.oktobrī rīkotās konferences “Standartizācijas attīstība Latvijā: izaicinājumi un iespējas” laikā tika parakstīts Saprašanās memorands “Par Latvijas nacionālās standartizācijas sistēmas attīstību tautsaimniecības konkurētspējas un inovāciju veicināšanai” (turpmāk – saprašanās memorands). Saprašanās memorandu no valsts puses parakstīja ekonomikas ministrs, savukārt no privātā sektora puses to parakstīja vairākas nevalstiskās organizācijas. Saprašanās memoranda mērķis ir dot lielāku ietekmi Latvijas nevalstiskajām organizācijām un to biedriem standartu izstrādes procesā, vienoties par kopīgu stratēģiju un prioritātēm standartizācijā, kopīgi strādāt pie Nacionālās standartizācijas institūcijas organizatoriskā modeļa – biedrības izveides, veicināt izpratni par standartizācijas jautājumiem un ieguvumiem, veicināt standartu plašāku izmantošanu valsts politiku atbalstam.Vienlaikus nacionālās standartizācijas institūcijas darbības reorganizācijas procesa īstenošanai ar Ministru kabineta 2017.gada 4.aprīļa lēmumu (prot. Nr.18 42.§) tika pieņemts informatīvais ziņojums “Par priekšlikumu sniegšanu par turpmāko rīcību saistībā ar sabiedrības ar ierobežoto atbildību (turpmāk – SIA) “Standartizācijas, akreditācijas un metroloģijas centrs” reorganizēšanu” un atbalstīta SIA “Standartizācijas, akreditācijas un metroloģijas centrs” reorganizācijas uzsākšana sadalīšanas ceļā, kā arī atbalstīta valsts līdzdalības iegūšana jaundibināmā SIA “Latvijas standarts” līdz atbilstošas biedru organizācijas, kas tiktu atzīta no Eiropas un starptautisko standartizācijas organizāciju puses, izveidei un tās atzīšanai par nacionālo standartizācijas institūciju. Līdz ar to, no 2017.gada 1.septembra līdz brīdim, kad būs iespējama turpmāka institūcijas pārveide par biedru organizāciju, SIA “Latvijas standarts” pilda nacionālās standartizācijas institūcijas funkcijas un pienākumus, nodrošinot sabiedrību ar pieejamiem un uzticamiem standartizācijas pakalpojumiem, tādējādi nodrošinot sabiedrības interešu ievērošanu un īstenošanu standartizācijas jomā.Ekonomikas ministrija ir izveidojusi darba grupu no nevalstiskajām organizācijām, kas parakstīja Saprašanās memorandu, lai vienoties par standartizācijas biedrības dibināšanas jautājumiem – biedrības dibinātāji un līdzdibinātāji, biedrības statūti, biedru kandidāti, valsts finansējums. Minētas darba grupas ietvaros iezīmējās divi būtiski problēmjautājumi – nevalstisko organizāciju dalība standartizācijas biedrības dibināšanā bez valsts tiešas līdzdalības standartizācijas biedrībā un standartizācijas darbībām nepieciešamā valsts finansējuma nodrošināšana un saglabāšana.Pēc konsultācijām ar Tieslietu ministriju un Pārresoru koordinācijas centru par vienu no aktuālajiem standartizācijas biedrības, kuru izveido ieinteresētās puses problēmjautājumiem tika secināts, ka Ekonomikas ministrija tiešā veidā nevar būt dalībnieks biedrībā kā viens no biedrības biedriem, jo saskaņā ar Valsts pārvaldes iekārtas likumu valsts tieša līdzdalība privāto tiesību jomā nav iespējama.Līdz ar to, Ekonomikas ministrija virzās tālāk ar grozījumiem Standartizācijas likumā, bet standartizācijas biedrības izveides risinājumu ieviešot, kad būs iespējama vienošanās par ieinteresēto pušu līdzdalību biedrības izveidē. Šobrīd likumprojektā saistībā ar Nacionālās standartizācijas institūciju tiks piemērots risinājums, ka institūciju, kas veic nacionālās standartizācijas institūcijas funkcijas nosaka Ministru kabinets. Turklāt šāds risinājums Standartizācijas likumā neatsaukties uz institūcijas juridisko nosaukumu nodrošinās, ka pie turpmākām nacionālās standartizācijas institūcijas reorganizācijas nebūs jāprecizē Standartizācijas likums un citi pakārtotie normatīvie akti dēļ institūcijas nosaukuma maiņas, bet gan tikai vieni Ministru kabineta izdoti noteikumi.**Pārējie būtiskie jautājumi standartizācijas sistēmas pilnveidošanai**Vienlaikus ar likumprojektu atbilstoši Konceptuālajam ziņojumam ir paredzēts ievest standartizācijas pieprasījumu (mandātu) sistēmu, kas noteiks centralizētu modeli standartu izstrādei un tulkošanai, precizēt standartu būtību, vietu un lomu tiesību sistēmā un veicināt “Jaunās pieejas” piemērošanu nacionālajā līmenī. Turklāt ņemot vērā, ka Standartizācijas likumā izmaiņas pēdējo reizi notikušas 2010.gadā ir nepieciešams ar likumprojektu precizēt esošos terminus un citus likumā lietotos vārdus, kā arī izslēgt neaktuālas un novecojušas normas.Likumprojekta 6.pantā pamatojoties uz pastāvošo praksi konsultatīvo padomju darba kārtības organizēšanā atbilstoši 2012.gada 5.aprīļa Valsts sekretāru sanāksmes protokola Nr.14 24.§ “Par konsultatīvo padomju personālsastāva apstiprināšanu ar Ministru kabineta rīkojumu” ar likumprojektu tiek noteikts, ka Nacionālā standartizācijas padomes personālsastāvu apstiprinās ekonomikas ministrs.Ievērojot, ka ar likumprojektu tiek ieviesta standartizācijas pieprasījumu (mandātu) sistēma, tad nepieciešams ir precizēt Nacionālās standartizācijas padomes uzdevumus ar pienākumu izskatīt un apstiprināt nozaru ministriju standartizācijas pieprasījumus iekļaušanai standartu tulkošanas un izstrādes plānā, kā arī izslēgt neaktuālas normas par valsts standartizācijas programmu izskatīšanu. Ņemot vērā, ka Latvijas standartizācijas sistēmā nepastāv nozaru standartizācijas institūcijas un līdz šim tādas nav bijušas, tad ir nepieciešams precizēt Standartizācijas likumu atbilstoši faktiskajai situācijai (izmaiņas 8. un 10.pantā).Saskaņā ar pastāvošo kārtību Latvijas nacionālajai standartizācijas institūcijai tāpat kā citu Eiropas Savienības dalībvalstu standartizācijas institūcijām ir pienākums reģistrēt visus Eiropas standartizācijas organizācijas publicētos standartus, savukārt starptautisko standartu reģistrēšana Latvijas nacionālā standarta statusā notiek tikai pēc ieinteresēto pušu pieprasījuma. Ņemot vērā, ka esošajā Standartizācijas likumā noteiktā kārtība par konkrētajām nacionālās standartizācijas institūcijas funkcijām ir pretrunā ar praksē pastāvošo kārtību, ar likumprojektu ir nepieciešams precizēt nacionālās standartizācijas institūcijas funkcijas (1. un 2.punkts) par Latvijas nacionālo standartu izstrādāšanu, pārskatīšanu un atcelšanu, kā arī par Eiropas standartizācijas organizācijas publicēto standartu reģistrēšanu Latvijas nacionālā standarta statusā un starptautisko standartu reģistrēšanu tikai pēc ieinteresēto pušu pieprasījuma.Standartu tulkošanas procesu ir iespējams atvieglot izmantojot mūsdienu informācijas tehnoloģiju risinājumus, kas spējīgi uzskaitīt un uzkrāt standartos lietojamos terminus, līdz ar to nākamajās standartu tulkošanas reizēs standartos lietotie termini būtu pieejami tulkošanas procesā un nebūtu atkārtoti jāveic viena un tā paša termina atkārtota tulkošana. Līdz ar to, likumprojekts paredz papildināt nacionālās standartizācijas institūcijas funkcijas ar jaunu funkciju par standartos lietojamo terminu bezmaksas un brīvpieejas datu bāzes izveidošanu un uzturēšanu. Vienlaikus plānots, ka standartos lietojamo terminu datubāzē būs pieejami standartu termini un definīcijas gan angļu, gan latviešu valodā, un datubāzei tiks izveidota programmsaskarne (API) terminu un definīciju automatizētai izgūšanai, lai to varētu integrēt ar citām informācijas un komunikāciju tehnoloģiju sistēmām (piemēram, hugo.lv un termini.gov.lv).Lai ar likumprojektu precizētu esošos terminus un citus likumā lietotos vārdus, kas ir zaudējuši savu aktualitāti un precizētu standartu būtību, vietu un lomu tiesību sistēmā un vairotu Jaunās pieejas piemērošanu nacionālajā līmenī ar likumprojektu 11. un 12.pantā ir paredzēts precizēt piemērojamo standartu publicēšanas kārtību un to, kas ir uzskatāmi par Latvijas nacionāliem standartiem.Viens no kritērijiem, kas definē standartu būtību, vietu un lomu tiesību sistēmā ir standarta autortiesības. Standarts ir autortiesību objekts un to autoram šajā gadījumā attiecīgajām standartizācijas institūcijām ir ekskluzīvas tiesības noteikt cenu par sava darba reproducēšanu, izplatīšanu, kā arī veikt attiecīgā darba tulkošanu. Valstij nebūtu jāiejaucas standartu cenu noteikšanas politikā. Attiecīgi, ar likumprojektu 12.pantā paredzēts skaidri noteikt, ka standarts ir autortiesību objekts.Redakcionāli nepieciešams precizēt likuma 17.panta pirmo daļu, ka no valsts budžeta finansē Eiropas standartu reģistrēšanu Latvijas nacionālā standarta statusā un to, ka nacionālās standartizācijas institūcijas dalībmaksa paredzēta gan starptautiskajās, gan Eiropas standartizācijas organizācijās. Papildus valsts budžeta finansējumu šie precizējumi neparedz.Saistībā ar standartizācijas pieprasījumu (mandātu) sistēmas ieviešanu attiecībā uz Latvijas nacionālā standarta statusā reģistrētu Eiropas un starptautisko standartizācijas organizāciju standartu tulkošanu valsts valodā ir nepieciešams paredzēt tam finansējumu. Attiecīgās nozaru ministrijas savus standartizācijas pieprasījumus par standartu tulkošanu, kurā norāda veicamo uzdevumu, izpildes termiņu un pieejamo finansējuma apmēru, iesniegtu nacionālajai standartizācijas institūcijai, kas sagatavotu standartizācijas pieprasījuma iekļaušanu Standartu tulkošanas un izstrādes plānā. Attiecīgi šāds standartizācijas pieprasījuma projekts par standartu tulkošanu tiktu iekļauts Standartu tulkošanas un izstrādes plānā un tiktu izskatīts Nacionālajā standartizācijas padomē. Ja šāds standartizācijas pieprasījuma projekts par standartu tulkošanu atbilst standartizācijas pieprasījumu sistēmas kritērijiem un tiek apstiprināts Nacionālajā standartizācijas padomē, tad attiecīgā nozaru ministrija varētu pieprasīt finansējumu no nākamā perioda valsts budžeta līdzekļiem. Līdz ar to, ir nepieciešams ar likumprojektu precizēt 15.pantu paredzot standartizācijas pieprasījumu sistēmas ieviešanu un kritērijus standartu tulkošanai valsts valodā, kā arī papildināt Standartizācijas likuma 17.panta pirmo daļu ar jaunu punktu, kas paredz to, ka no valsts budžeta tiek finansētas izmaksas, kas saistītas ar standartizācijas pieprasījumiem par standartu tulkošanu valsts valodā.Likumprojekts paredz papildināt pārejos noteikumus ar punktu par to, ka SIA “Latvijas standarts” turpina pildīt nacionālās standartizācijas institūcijas funkcijas līdz 2021.gada 1.martam, kad Ministru kabinets noteiktu institūciju, kas turpmāk veiks nacionālās standartizācijas institūcijas funkcijas. |
| 3. | Projekta izstrādē iesaistītās institūcijas un kapitālsabiedrības | Ekonomikas ministrija, Nacionālā standartizācijas institūcija – SIA “Latvijas standarts” |
| 4. | Cita informācija | Nav |
|  |  |  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta mērķa grupa ir valsts pārvaldes iestādes, un nevalstiskās organizācijas, kas ir saistītas ar standartizācijas jautājumiem |
| 2. | Tiesiskā regulējuma ietekme uz tautsaimniecību un administratīvo slogu | Valsts pārvaldes iestādēm, nevalstiskajām organizācijām un citām sabiedrības grupām likumprojekta tiesiskais regulējums nemaina tiesības un pienākumus, kā arī veicamās darbības |
| 3. | Administratīvo izmaksu monetārs novērtējums | Nav attiecināms  |
| 4. | Atbilstības izmaksu monetārs novērtējums | Nav attiecināms |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Jāizstrādā Ministru kabineta noteikumu projekts, kurā tiks nozīmēta institūcija, kas pildīs nacionālās standartizācijas institūcijas funkcijas. Vienlaikus tiks aktualizēts spēkā esošais Ministru kabineta rīkojums (Ministru kabineta 2014.gada 25.novembra rīkojuma Nr.666 “Par Nacionālo standartizācijas padomi”) par Nacionālās standartizācijas padomes nolikumu un tiku izstrādāts Ekonomikas ministrijas rīkojums par Nacionālās standartizācijas padomes sastāvu. |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nodrošināta, ievietojot likumprojektu publiskai apspriešanai Ekonomikas ministrijas tīmekļvietnē www.em.gov.lv sadaļā “Sabiedriskā apspriešana” |
| 2. | Sabiedrības līdzdalība projekta izstrādē | Sabiedrības līdzdalība nodrošināta, ievietojot likumprojektu publiskai apspriešanai Ekonomikas ministrijas tīmekļvietnē www.em.gov.lv sadaļā “Sabiedriskā apspriešana” |
| 3. | Sabiedrības līdzdalības rezultāti |  No sabiedrības komentāri un viedokļi netika saņemti, savukārt sabiedrības līdzdalības ietvaros izteiktie valsts pārvaldes institūciju priekšlikumi tika izvērtēti un iespēju robežās tika ņemti vērā precizējot likumprojektu. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija, Nacionālā standartizācijas institūcija – SIA “Latvijas standarts” |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Iesniedzējs:

Ekonomikas ministrs R.Nemiro

Vīza:

Valsts sekretārs Ē.Eglītis

Normunds Freibergs, 67013268

normunds.freibergs@em.gov.lv